《投胡学士》
宋代·王称

抚剑坐中夜，长吟思一弹。弹之有馀音，激烈摧心肝。

出处分以然，中道敢不安。但恐春华衰，白日凋朱颜。

伊余羽翼微，宜栖枳棘间。清樾苟自适，谁能事鹏抟。

那因遇知己，刷羽排鹓鸾。云霄一翱翔，九万期风端。

昔侣丹穴雏，志薄金琅玕。今如涸辙鲋，鬐鬣空摧残。

有沬不自濡，焉能禦所患。淮山饶桂枝，楚泽有芳兰。

欲去恋明主，引领徒悲叹。故人把天瓢，岂惮一滴艰。

愿因终号呼，庶以脱险艰。毋令东溟使，仰候西江澜。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。